Αξιότιμε κύριε Πρόεδρε της ECA, Νάσερ Ελ Κελαϊφί,

Αξιότιμε Πρόεδρε της UEFA, Αλεξάντερ Τσέφεριν,

Αξιότιμοι κύριοι και κυρίες εκπρόσωποι των ποδοσφαιρικών κλαμπ της Ευρώπης,

Πριν ξεκινήσω, θα ήθελα να πω ότι είμαστε συγκλονισμένοι από την απώλεια του διεθνή μας ποδοσφαιριστή, Τζορτζ Μπάλντοκ, με ρίζες από την Ελλάδα και την Αγγλία, ο οποίος συνδέθηκε ξανά με την κατά το ήμισυ πατρίδα του χάρη στον αθλητισμό και το ποδόσφαιρο.   
Εκφράζω τα ειλικρινή μου συλλυπητήρια σε όλη την ποδοσφαιρική μας κοινότητα και πρωτίστως στην οικογένειά του.

Ως Υπουργός Αθλητισμού, σας καλωσορίζω στην Αθήνα και σας μεταφέρω τους θερμούς χαιρετισμούς του Πρωθυπουργού μας, Κυριάκου Μητσοτάκη και το μεγάλο ενδιαφέρον του για τις συζητήσεις σας εδώ στην Ελλάδα μας: Στη χώρα που γέννησε τους Ολυμπιακούς Αγώνες, που πρόβαλε στα πέρατα του κόσμου τις Αξίες του Ολυμπιακού Ιδεώδους, που γέννησε τις Επιστήμες και τη Δημοκρατία.  
Είμαστε ιδιαιτέρως χαρούμενοι που η ECA επέλεξε την Αθήνα για να πραγματοποιήσει την ιστορική Γενική Συνέλευσή της, τη μαζικότερη από ποτέ άλλοτε.

O ανταγωνιστικός χαρακτήρας του ποδοσφαίρου, σε συνδυασμό με τις ιδεαλιστικές του αναφορές, δικαίως το καθιστούν ως το λαοφιλέστερο άθλημα στον κόσμο, μια «βαλβίδα αποσυμπίεσης» των όποιων δυσκολιών αντιμετωπίζουν δισεκατομμύρια άνθρωποι σε ολόκληρο τον πλανήτη.

Οι επενδυτικές ανάγκες, που δημιουργούνται, αποτελούν μία διεθνή πραγματικότητα, η οποία στηρίζει μία από τις σημαντικότερες βιομηχανίες. Μία βιομηχανία που εσείς, εδώ μέσα σε αυτήν την αίθουσα, αποτελείται τους στυλοβάτες της.

Μέσα από το ποδόσφαιρο, τα ινδάλματά του, το θέαμα, τον παλμό των κερκίδων του, των διασυλλογικών και εθνικών συμβόλων του, σφυρηλατούνται κοινωνικοί δεσμοί και προωθούνται υγιή μοντέλα συμπεριφοράς.

Όλοι εσείς κρατάτε στα χέρια σας σημαντικά κομμάτια του παγκόσμιου ποδοσφαιρικού παζλ, διοικώντας συλλόγους με περίσσεια αφοσίωση και πραγματικό μεράκι για την επίτευξη των στόχων, μικρών και μεγάλων!  
Και μεγαλύτερη απόδειξη σ’ αυτό είναι οι σπουδαίες επιτυχίες του Ολυμπιακού, με τις κατακτήσεις του Conference League και του Youth League την περασμένη σεζόν!

Εκτός από επιτυχημένοι επιχειρηματίες, όμως είστε και εκείνοι οι επενδυτές που αγαπάτε και συμμερίζεστε τον κόπο των ανθρώπων, οι οποίοι αποτελούν τη ραχοκοκαλιά των συλλόγων σας!   
Και αυτό το χαρακτηριστικό σας είναι και η ειδοποιός διαφορά της δικής σας βιομηχανίας με τις υπόλοιπες: Η συναισθηματική εμπλοκή σας με το ίδιο το κλαμπ και όσα αυτό εκπροσωπεί!

Το Ευρωπαϊκό Αθλητικό Μοντέλο, έτσι όπως αυτό ορίζεται από την κεντρική πολιτική των Υπουργών Αθλητισμού της Ευρωπαϊκής Ένωσης, σέβεται και ενισχύει την διασύνδεση της εμπορικής επιτυχίας του επαγγελματικού ποδοσφαίρου, αλλά ρητά το συνδέει με τις αξίες που προάγει το ποδόσφαιρο, από τις γειτονιές, τους δρόμους και τις πλατείες ως τα υψηλά στρώματά του!

Αυτή είναι η υπεροχή του ποδοσφαίρου, η τεράστια κοινωνική αλυσίδα της παγκόσμιας ποδοσφαιρικής παραγωγής!

Υποστηρίζουμε σθεναρά τον κεντρικό ρόλο που διαδραματίζει η UEFA, ως υπεύθυνος φορέας για το ευρωπαϊκό ποδόσφαιρο, επιβλέποντας το ποδοσφαιρικό οικοσύστημα. Συνεργαζόμαστε στενά μαζί της.

Είναι εντυπωσιακό να βλέπεις τη συλλογική αποφασιστικότητα όλων των ενδιαφερομένων υπό την ηγεσία της UEFA – και με την ισχυρή υποστήριξη από εσάς, τα μέλη της ECA, να παραμείνουμε πιστοί στο ανθρωποκεντρικό Ευρωπαϊκό Αθλητικό Μοντέλο.

Είμαστε όλοι μαζί, ενωμένοι στην προάσπιση των αθλητικών ιδεωδών και στην ενότητα φυλών και φύλων, αρχών και αξιών:

* Προωθούμε καινοτόμες πρακτικές για την καταπολέμηση της χειραγώγησης
* Καλλιεργούμε τη χρηστή διακυβέρνηση
* Διευρύνουμε τη συμπερίληψη και
* Στηρίζουμε τις προσπάθειες και των ασθενέστερων οικονομικά ώστε να βρουν τις ευκαιρίες να ανταγωνιστούν σε υψηλότερο επίπεδο!

Παράλληλα, ενισχύουμε την ασφάλεια θεατών και αθλητών στη χώρα μας, που έζησε δυστυχώς πολύ άσχημα γεγονότα με δολοφονίες νέων παιδιών, εφαρμόζοντας ένα αυστηρό, αλλά αναγκαίο θεσμικό πλαίσιο που έβαλε τέλος στην ασυδοσία:

* Θεσπίσαμε μία πρωτοπόρα ηλεκτρονική εποπτεία σε όλα τα γήπεδα της μεγάλης μας κατηγορίας, με κάμερες υψηλής ευκρίνειας σε κάθε περιοχή, εντός κι εκτός του γηπέδου
* Εφαρμόζουμε ένα καινοτόμο ψηφιακό σύστημα ταυτοποίησης των κατόχων των ηλεκτρονικών εισιτηρίων
* Νομιμοποιήσαμε τις Λέσχες Οπαδών των ομάδων και τις διασυνδέσαμε με το ίδιο το κλαμπ, ολοκληρώνοντας το ψηφιακό μητρώο Λεσχών με χαρτογράφηση όλων των μελών τους.

Μαζί με την UEFA, αλλά και τα κράτη μέλη της ΕΕ, επιδιώκουμε να εξαλείψουμε τη βία μέσα από τα γήπεδα και προκρίνουμε το μοντέλο αλληλεγγύης του ευρωπαϊκού ποδοσφαίρου, έναντι του μοντέλου της άκρατης ιδιωτικής επένδυσης, με μοναδικό σκοπό το κέρδος.

Θα είναι χρήσιμο να σας πω ότι εδώ στην Ελλάδα, μετά την πρόσφατη πρώτη επίσημη ψηφιακή καταγραφή των στοιχείων του αθλητισμού μέσω της πλατφόρμας “e – Kouros”, έχουμε περίπου:

* 2.500 αθλητικά σωματεία, δηλαδή το 28,5% των αθλητικών σωματείων της χώρας καλλιεργούν το ποδόσφαιρο
* 131.989 αθλητές και αθλήτριες (το 32% του αθλητικού δυναμικού της χώρας)
* Το ποδόσφαιρο είναι 1ο άθλημα στους άνδρες (42% των αθλητών) και
* 6ο άθλημα στις γυναίκες (4,34% των αθλητριών) και εδώ είναι που θα προχωρήσουμε σε στοχευμένες παρεμβάσεις.

Βασιζόμαστε σε οργανισμούς, όπως η Ένωσή σας, για να μπορέσουμε όλοι μαζί να προστατεύσουμε τις αρχές του Ευρωπαϊκού Αθλητικού Μοντέλου, προασπίζοντας και τις αρχές του Ολυμπισμού!

Υπενθυμίζω ότι μόλις τον Φεβρουάριο του τρέχοντος έτους, με κοινή δήλωση των Υπουργών Αθλητισμού της ΕΕ, επισημάναμε ότι είναι επιτακτική ανάγκη οι ετήσιες επιδόσεις στα εγχώρια πρωταθλήματα να συνεχίσουν να αποτελούν τα κριτήρια πρόσβασης σε όλες τις ευρωπαϊκές διοργανώσεις.

Το πρόσφατο σχέδιο εργασίας της ΕΕ για τον αθλητισμό 2024-2027, που εγκρίθηκε τον Μάιο του τρέχοντος έτους, καλεί την Ευρωπαϊκή Επιτροπή να προετοιμάσει ένα νέο όραμα πολιτικής για την ενίσχυση του ευρωπαϊκού αθλητισμού και την προώθηση του Ευρωπαϊκού Μοντέλου Αθλητισμού.

Εκ μέρους της Ελλάδας, είμαι ιδιαίτερα πρόθυμος να δω την ισορροπία μεταξύ διασυλλογικών και εθνικών ποδοσφαιρικών διοργανώσεων να κατοχυρώνεται μέσα στην Ευρωπαϊκή Ένωση σε πλήρη σύμπλευση μαζί σας!

Ελπίζω να απολαύσατε τη διαμονή σας, να χαρήκατε τις ομορφιές της πόλης, να νιώσατε την αύρα της τεράστιας ελληνικής παράδοσης στον πολιτισμό και την φιλοξενία.   
Είμαστε μία χώρα μικρή, αλλά πάντα ξεχωρίζουμε στη διοργάνωση μεγάλων αθλητικών γεγονότων, όπως είναι και το δικό σας.

Σας ευχαριστώ για την ιδιαίτερα τιμητική σας πρόσκληση και σας εύχομαι καλή επιτυχία στις εργασίες της Γενικής Συνέλευσης.